**Poetul – lui Vasile Romanciuc**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lui Vasile Romanciuc

Poate că, într-adevăr, poetul

Ştie cu îngerii a conversa.

Poate că, într-adevăr, fără de el

Cuvintelor gheare le-ar creşte

Sălbăticind.

Chiar să nu vreţi să aflaţi

Nimic despre îngeri?!

Veşnic muşcat, veşnic

Drămăluindu-şi bucăţica de pâine.

Poate că numai copiii

La el se gândesc

Pe când înşişi ochii preotului

Par prefăcuţi şi nesinceri.

Chiar să nu vă pese deloc

De tristeţea cuvintelor noastre?!